falsk ven
En falsk ven er et ord eller en ordforbindelse med lignende form, men forskellig betydning eller brug på et andet sprog. Eksempler er frokost, der på svensk og norsk er 'morgenmad', eller flink, der på tysk er 'hurtig'.
Det er tvivlsomt, om falske venner nødvendigvis skal være historisk beslægtede ord, som den engelske betegnelse false cognates antyder. Også ubeslægtede ord kan forveksles, fx engelsk pomfret (en fisk) og dansk pomfrit.
Falske venner kan betragtes som et klart udtryk for tegnets arbitraritet. I virkeligheden findes kun få eller ingen "ægte venner" mellem sprog.